CELEX: 62012TN0091
Language: lt
Date: 2012-02-23 00:00:00
Title: Byla T-91/12: 2012 m. vasario 23 d. pareikštas ieškinys byloje Flying Holding ir kt. prieš Komisiją

28.4.2012   
            
            
               LT
            
            
               Europos Sąjungos oficialusis leidinys
            
            
               C 126/20
            
         2012 m. vasario 23 d. pareikštas ieškinys byloje Flying Holding ir kt. prieš Komisiją
   
   (Byla T-91/12)
   2012/C 126/40
   Proceso kalba: prancūzų
   
      Šalys
   
   
      Ieškovės: Flying Holding NV (Antwerpen-Wilrijk, Belgija), Flying Group Lux SA (Liuksemburgas, Liuksemburgas) ir Flying Service NV (Antwerpen-Deurne, Belgija), atstovaujamos advokatų C. Doutrelepont ir V. Chapoulaud
   
      Atsakovė: Europos Komisija
   
      Reikalavimai
   
   Ieškovės Bendrojo Teismo prašo:
   
               —
            
            
               panaikinti 2011 m. gruodžio 15 d. ir 2012 m. sausio 17 d. Europos Komisijos sprendimus;
            
         
               —
            
            
               priteisti iš Europos Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Šiuo ieškiniu ieškovės prašo panaikinti Komisijos sprendimus, kuriais atmestas jų prašymas dalyvauti ribotame konkurse dėl nesuplanuoto keleivių vežimo oru paslaugų ir oro taksi nuomos paslaugų pirkimo (1).
   Ieškiniui pagrįsti ieškovės pateikia penkis pagrindus.
   
               1.
            
            
               Pirmasis ieškinio pagrindas susijęs su nemotyvavimu ar nepakankamu motyvavimu, nes antrajame 2012 m. sausio 17 d. sprendime Komisija nenagrinėjo ir nepateikė atsakymo dėl ieškovių jai pateiktos informacijos po 2011 m. gruodžio 15 d. sprendimo priėmimo.
            
         
               2.
            
            
               Antrasis ieškinio pagrindas susijęs su teisės į gynybą pažeidimu, nes Komisija rėmėsi informacija, kurią gavo iš Liuksemburgo valdžios institucijų, nors ieškovėms ji nebuvo pateikta prieš priimant 2011 m. gruodžio 15 d. sprendimą.
            
         
               3.
            
            
               Trečiasis ieškinio pagrindas susijęs su gero administravimo principo pažeidimu, nes pirmajame sprendime Komisija atsižvelgė į dokumentus ieškovių neprašydama pateikti nuomonės šiuo klausimu, o antruoju sprendimu patvirtino pirmąjį neatsižvelgusi į naują informaciją, kurią per tą laiką pateikė ieškovės.
            
         
               4.
            
            
               Ketvirtasis ieškinio pagrindas susijęs su proporcingumo principo pažeidimu, nes Komisija ieškovėms nepritaikė mažiausiai ribojančios priemonės joms uždrausdama dalyvauti ribotame konkurse dėl pagrindų sutarties sudarymo, nes pateikta informacija, susijusi su Liuksemburgo bendrove Flying Group, buvo netiksli, suklastota ir neišsami, nors reikiama informacija, tiesiogiai susijusi su sutarties dalyku, buvo pateikta laiku.
            
         
               5.
            
            
               Penktasis ieškinio pagrindas susijęs su Finansinio reglamento (2) 89 straipsniu ir Finansinio reglamento įgyvendinimo reglamento (3) 135 straipsniu, nes Europos Komisija ieškovių pareikalavo jai pateikti informaciją apie Liuksemburgo bendrovę, nors ta informacija tiesiogiai nesusijusi su sutarties dalyku, kuris apima tik oro transportą iš Briuselio.
            
         
      (1)  OL 2011/S 192-312059.
   
      (2)  2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (OL L 248, p. 1, 2004 m. specialusis leidimas lietuvių k., 1 sk., 4 t., p. 74).
   
      (3)  2002 m. gruodžio 23 d. Komisijos reglamentas (EB, Euratomas) Nr. 2342/2002, nustatantis išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (OL L 357 p. 1, 2004 m. specialusis leidimas lietuvių k., 1 sk., 4 t., p. 145).